Sámi dieđalaš áigečállaga čállinrávvagat

Turid Turi – Unni Utsi

Sámi universitehta – Davvi-Suoma universitehta

Dát «artihkal» čilge mo galgá hábmet dieđalaš artihkkala ovdalgo sáddejuvvo Sámi dieđalaš áigečállagii (SDÁ). Čállinrávvagiid galgá čuovvut earenoamáš dárkilit. Čálli ferte ieš divvut čállosa, jus teaksta ii leat hábmejuvvon rávvagiid mielde. Dát dotx-fiila lea formaterejuvvon SDÁ formáhta mielde, ja dan sáhttá vurket vuođđun (mállen dahjege templáhtan) ja rahpat dábálaš doc/docx-fiilan. Artihkkala álgui galgá čállojuvvot ng. abstrákta dahjege oanehis čoahkkáigeassu (nu mo dát teakstabihttá), mas galget leat eanemustá 100 sáni ja dasa lassin fáddásánit.

Fáddásánit: čállinrávvagat, dieđalaš čállosat, Sámi dieđalaš áigečála

Álggahus

Dán artihkkala ulbmil lea čilget ja seammás čájehit mo galgá hábmet čállosa ovdal go dat sáddejuvvo Sámi dieđalaš áigečállagii (SDÁ). Čuovvovaččat addojuvvojit rávvagat teavstta hábmemii (nuppi kapihttalis), gáldočujuhusaid merkemii (goalmmát kapihttalis) ja giellageavaheapmái (njealját kapihttalis). Sámi dieđalaš áigečállaga čállinrávvagat leat maid almmuhuvvon áigečállaga neahttasiiddus <http://site.uit.no/aigecala/>. Čállosa álggus lea dávjá vuogas muitalit lohkkái boahttevaš kapihttaliid váldosisdoalu, nu mo dás lea dahkkon.

Teavstta hábmen

Čállosa guhkkodat galgá leat 30 000–50 000 mearkka oktan gaskkaiguin ja gáldolisttuin. Čállosa namma galgá biddjot bajimussii, nugo lea dahkkon dán čállosis. Dan vuolde leat čálliid namat. Čállosis galgá leat sámegiel abstrákta. Čállosa lohppii galgá jorgaluvvot čállosa eŋgelasgiel namma ja eŋgelasgiel čoahkkáigeassu, gč. dán čállosa loahpas.

Teavstta formateren

Teavstta berrešii juohkit kapihttaliidda, ja kapihttaliid ja vuollekapihttaliid bajilčállagat galget leat áddehahttit ja systemáhtalaččat. Lea vejolaš daid nummarastit, muhto ii leat bággu dan dahkat. Dás bohtet muhtun čuoggát teavstta formateremis:

Linnjágaska galgá leat 1,5.

Foantasturrodat galgá leat 12.

Go oassi teavsttas biddjo siskelii go eará teaksta, de galgá geavahit tabuláhtoriid.

Kapihttaliid gaskii guđđojuvvo guoros linnjá. Vuollenohtat čállojuvvojit siiddu vuolleravdii eaige čállosa lohppii, ja dat galget nummarastojuvvot. Vuollenohtat galget leat unnimus lági mielde. Jus ášši ii heive čilget váldoteavsttas, de berre árvvoštallat guođđit vuollenohta eret.

Čálli ii galgga čujuhit iežas teavstta siidonummariidda, muhto sáhttá čujuhit vuollebajilčállagiidda dahje nummariidda, jus vuollekapihttalat leat nummaraston, gč. dárkileappot kapihttala 3.2.

Giellaávdnasat čállojuvvojit finjučállagiin (omd. komitatiivva -in-geažus, johka-sátni, cealkka Elle-áhkku vázzila lávžegurppiin dievvái). Finjučála sáhttá geavahuvvot ođđa tearpmaid ovdanbuktimii, dalle go tearbma boahtá teavsttas ovdan vuosttaš háve. Vuolláisárgun ii geavahuvvo. Muhtumin giellaávdnasat leat ovdamearkacealkagat, nu go cealkagat (1–3).

Galhan ođđaáigásaš eanadoalus ferte leat juoidá iežasge duohken. (JÁV: 114)

Guhkes dálvvi maŋŋel boahtá álo nu čáppa giđđa... (EMV: 154)

Näguskirje nommâ lii Tullâčalmaaš kirdâččij ‘tulisilmillä lenteli’ jä tot kieđâvuš tom, maht päihäliih ärbivyevih jä naaburkulttuureh lää vaiguttâm anarâš muusikkulttuurân 1900-lovo aalgâst. (Morottaja 2011)

Muhtumin lea dárbu geavahit sitáhta – «aistton dan Niillasa for å sitere Nils sine ord» (Kåven ja earát 2011 (1995) s.v. aistton). Go sitáhtta lea guhkit go moadde linnjá, dan lea vuogas sirret váldoteavsttas, nu go lea dahkkon čuovvovaš ovdamearkkas. Kuokkanen (2009: 49) lea meroštallan eamiálbmotdieđu maid oanehaččat ná:

[…] eamiálbmotdiehtu sisttisdoallá buot dieđu mii gullá dihto álbmogii ja guoská dihto birrasa (iešguđetlágan dieđalaš, teknihkalaš, ekologalaš, vuoiŋŋalaš, kultuvrralaš diehtu).

Tabeallat ja govvosat

Dán vuollekapihttalis leat ovdamearkkat govvosiid, govaid ja tabeallaid geavaheamis. Vuosttaš ovdamearka lea govus 1.

Govus 1. Mo dáhpáhusat juohkásit njealji suohkanii.

Tabeallat ja govvosat nummarastojuvvojit, ja daidda addojuvvojit namat, nugo lea dahkkon govvosis 1. Tearpmat govus, tabealla, govva ja daid nummir čállo kursiivvain. Govvateavstta lohppii čállojuvvo govvejeaddji namma (gč. govas 1), ja čálli galgá čielggadit govaid vuoigatvuođaid juo ovdal go fállá artihkkala almmuheapmái.

Govva 1. Dihtor mainna sáhttá čállit dieđalaš čállosiid. Govven: Ole Olsen.

Muhtumin lea vuogas geavahit tabealla. Juohke tabeallas galgá leat nummar ja namma, nugo tabeallas 1. Lea dehálaš teavsttas čilget maid tabealla čájeha.

Makkár meattáhus	Meattáhusaid lohku
oktiičállin	57	18,3 %
sierračállin	255	81,7 %
oktiibuot	312	100 %

Tabealla 1. Goallossániid čállinmeattáhusat olles dutkanmateriálas.

Gáldočujuhusat

Dieđalaš tekstii gullá merket gálduid. Dan galgá dárkilit dahkat sihke tekstii ja gáldolistui. Ovdal go sádde artihkkala SDÁ:i, de galggašii dárkkistit ahte buot gáldočujuhusat mat leat teavsttas, gávdnojit maiddái gáldolisttus. Seamma ládje galget buot gáldolisttu čujuhusat leat namuhuvvon teavsttas. Jus čálát Wordain, eanas gálduid sáhtát ohcat ja dárkkistit ohcamiin ^#^#^#^#, mii gávdná buot njealji nummara ráidduid nugo gáldočujuhusaid jahkeloguid.

Gáldočujuhusaid merkenvuogit tekstii

Gáldočujuhus merkejuvvo dárkilit (Aikio 1992: 62) dahje (Aikio 1992: 62–64, 71). Jus čállosis geavahuvvojit eanet go okta gáldu maid čálliin lea seamma goargu, gáldočujuhussii lasihuvvo maiddái čálli ovdanama vuosttaš bustávva (O. H. Magga 1994; T. Magga 2003). Jus čállosis leat guokte čálli, de geavahuvvo &-mearka namaid gaskkas (Gries & Divjak 2009). Jus leat eanet go guokte čálli, de čállojuvvo dušše vuosttaš čálli namma dáinna lágiin (Bals ja earát 2010). Sáhttá čujuhit maiddái aviisačállosii (Ávvir 25.11.2011) ja njálmmálaš dieđuide (Sammallahti [2005a]).

Čujuhus merkejuvvo cealkaga sisa dalle go dat čujuha dušše ovtta cealkagii, nugo lea dahkkon bajábeale teavsttas. Čujuhus merkejuvvo cealkaga olggobeallái dalle go dat čujuha eanet go ovtta cealkagii. Fuomáš ahte dákkár čujuhusain ruođuid sisa čállojuvvo maiddái čuokkis:

Meronomiija sáhttá systematiseret segmentála dahje systemáhtalaš osiiguin. Segmentála oasit leat oasit mat leat oktiičadnon, daid sáhttá áicat (jos leat oidnosis), omd. rupmaša segmentála oasit leat oaivi, juolgi, giehta jna. Systemáhtalaš oasit leat fas oasit mat sáhttet leat oassin buot osiin nugo omd. rupmaša varrasuonat, suonat ja deahkit. (Cruse 1986: 169.)

Dávjá lea vuogas bidjat gáldočujuhusa njuolga teavstta sisa, nugo leat dahkkon čuovvovaš cealkagis:

Sandvik (1993: 280) mielde Finnmárkku ámtamánni gáibidišgođii 1860-logus, ahte eatnamiid virggálaš namat galggašedje leat sáme- dahje suomagiela lassin maiddái dárogillii.

Jus gáldun geavahuvvo omd. girjji maŋit deattus, de girjji álgodeddosa jahki čállojuvvo ruođuid sisa girjji jagi maŋábeallai (Nielsen 1979 (1926–1929): 278). Go ná merke, de artihkkala čálli lea geavahan gáldun girjji mii lea deaddiluvvon 1979:s, muhto man álgodeattus lea almmuhuvvon 1926–1929:s.

Jus gáldu vuosttaš veršuvdna ii leat deaddiluvvon, de vuosttaš veršuvnna jahki čállojuvvo roahkkeruođuid sisa gáldu jagi maŋábeallai (Fellman 1906 [1844]: 21). Dán dáhpáhusas Fellmana giehtačálus lei gárvvis jagi 1844, muhto almmuhuvvui easkka 1906, ja artihkkala čálli lea geavahan gáldun 1906:s almmuhuvvon girjji.

Gáldolisttu hábmen

Gáldun sáhttá geavahit informánttaid (BS telefonságastallamis 17.5.2013) dahje dutkanmateriála. Dán artihkkala gáldolisttus leat ovdamearkkat mo daidda galgá čujuhit. Dás namuhuvvojit rávvagat das mo galgat hábmet girjjálašvuođalisttu.

Vuos merket čálli nama. Jus gáldus leat eanet go okta čálli, de čálliid namat čállojuvvojit ná: Goargu, Ovdanamma & Goargu, Ovdanamma & Goargu, Ovdanamma (gč. Bals ja earát 2010). Ja de merket jagi goas gáldu lea almmuhuvvon. Jagi maŋábeallai čállojuvvo duppalčuokkis.

Girjji namma čállojuvvo kursiivvain. Artihkkala dahje girjekapihttala namma čállojuvvo dábálaš bustávaiguin, ja váldogáldu namma čállojuvvo kursiivvain. Artihkkala dahje girjekapihttala ja váldogáldu gaskii biddjo jurddasáhcu. Áigečállagiid namat čállojuvvojit kursiivvain (omd. Norsk medietidsskrift 2/2005), čálaráidduid namat fas dábálaš bustávaiguin (omd. Dieđut 3/2004).

Artihkalčoakkáldagaid doaimmaheddjiid namat čállojuvvojit ná: Ovdanamma Goargu, dahje jus leat máŋga doaimmaheaddji de ná: Ovdanamma Goargu & Ovdanamma Goargu &... . Doaimmaheaddji nama ovdii biddjo jurddasáhcu (–) ja maŋábeallai oanádus ruođuid sisa ná: (doaimm.) (gč. Bull 2004).

Almmuhanbáiki ja almmuheaddji (ii prentehusa) namma galget maid leat mielde. Gálduid dieđut čállojuvvojit ng. kolofonasiiddu (eai pearpma) dieđuid mielde. Roahkkeruođut sáhttet geavahuvvot dalle go diehtu mii muđui lea čielggas, ii gávdno eksplisihtalaččat gáldus, omd. dalle go almmuhanbáiki ii čuoččo gáldus: [Guovdageaidnu]: Sámi Instituhtta. Guhkes namahusaid sadjái ávžžuhit geavahit oanádusaid (SNSO 2000). Gáldolisttus galgá čilget oanádusa nu ahte namma, mas oanádus lea ráhkaduvvon, namuhuvvo maiddái. Lea hui dehálaš, ahte gáldut merkejuvvojit riekta, vai lohkkit sáhttet gávdnat daid. Vuogas vuohki merket gálduid riekta lea dat, ahte čálli kopiere daid omd. girjerádjosiid elektrovnnalaš diehtovuođuin, maidda dat leat dábálaččat dárkilit čállojuvvon, dahje geavaha prográmma mas lea diehtobása, nugo EndNote. Sáhtát interneahtas viežžat Aigecala-nammasaš EndNote-stiilla, mii lea heivehuvvon Sámi dieđalaš áigečállagii.

Elektrovnnalaš gáldut

Elektrovnnalaš gáldut leat hui máŋggaláganat, muhto maiddái elektrovnnalaš teavsttain leat čállit, bajilčállagat ja áiggit, goas dat leat almmuhuvvon. Dasa lassin leat gáldut, mat gávdnojit sihke elektrovnnalaš ja prentejuvvon hámis. Maiddái máŋggat dološ girjjit ja áigečállagat gávdnojit álkimusat elektrovnnalaš hámis, ja máŋgii lea buorre addit lohkkiide maiddái elektrovnnalaš čujuhusa gáldui.

Elektrovnnalaš gáldut merkejuvvojit tekstii seamma čielgasit ja dárkilit go prentejuvvon gáldut. Váldoteavsttas eai galgga leat njuolga interneahttačujuhusat, muhto dábálaš láhkai čálliid namat ja almmustahttinjagit ja juobe siidonummarat, jus fal vejolaš, omd. (omd. Rask 1832: 30–33; Koponen ja earát 2010: 3–4; Morottaja 2011).

Gáldolistui elektrovnnalaš gáldu merkejuvvo ná: čálli namma dahje čálliid namat, almmustahttinjahki, čállosa namma, elektrovnnalaš čujuhus. Elektrovnnalaš čujuhus merkejuvvo olles URL-čujuhussan, ja dan maŋábeallai dábálaš ruođuid sisa biddjo dáhton goas gáldu lea lohkkojuvvon, omd. <http://www.perepis2002.ru> (12.12.2006). Gč. dárkilet merkenvugiid ja eanet ovdamearkkaid gáldolisttus.

Giella

Davvisámegiel čállosiin lea dehálaš ulbmilin dat, ahte giella lea buot láhkai áddehahtti rájáid rastá. SDÁ čálliid ja doaimmaheddjiid dehálaš doaibma leage hutkat ja sajáiduhttit ođđa dieđalaš tearpmaid, maid juohkehaš sáhttá áddet ja oahppat. Maiddái árgabeaivválaš giela doahpagat (omd. samvirkelága/oasusgoddi) soitet báhcit ollásit áddemeahttumin nuppe bealde rájá, ja dalle lea muhtumin dárbu čilget doahpaga dárkileappot dahje geavahit synonymaid.

Fuomáš ahte čállosiin eai galgga leat gielalaš meattáhusat, ja danin ávžžuhit geavahit čállindárkkistanprográmma Divvuma mii sáhttá fuomášuhttit deaddinfeaillaid. Dárkilet njuolggadusat ja rávvagat sámegiela čálalaš geavaheami birra gávdnojit Čállinrávagirjjis čujuhusas <http://sh.pedit.no/web/NettskoleRessurs.axd?id=d451b20e-fb85-4cc7-b68b-b581b230fba6 >.

Konklušuvdna

Dán artihkkalis moai letne sihke čilgen ja čájehan mo artihkalčálli galgá hábmet čállosiid SDÁ čállinrávvagiid mielde. Rávvagiid berrešii čuovvut dárkilit vai doaimmahusgotti miellahtut ja árvvoštallit sáhttet álkit lohkat artihkkala ja ipmirdit dan sisdoalu. Lea dehálaš muitit, ahte giehtačállosiid árvvoštallit áinnas liikojit buot eanemusat teavsttaide, mat leat hámi ja giela dáfus ortnegis. Árvvoštallit sáhttet dalle konsentreret artihkkala sisdollui ja dáinna lágiin veahkehit čálli ja doaimmaheddjiid buoremus láhkai. Jus čálli čuovvu rávvagiid, de báhcá maiddái unnit korrekturbargu ja typográfii lea álkit bardit teavstta, ja áigečállaga buvttadeapmi manná njuovžilit.

Giitosat

Moai giite Norgga dutkanráđi SDÁ almmustahttindoarjaga ovddas ja doaimmahusgotti lahtuid buriid kommentáraid ovddas.

Gáldut

Informánttat

AR = Anders Ranta, Giron.

BS = Biret Säkkinen, Unjárga.

HH = Hans Hanssen, Heahttá.

MK = Maija Karlsson, Olmmáivággi.

Materiála

EMV = Vars, Ellen Marie 1996: Ja idja ii galgga šat leat. Álaheadju: Forlaget de tre.

HAG = Guttorm, Hans Aslak 1982: Golgadeamen. Deatnu: Jår’galæd’dji.

JÁV = Vest, Jovnna-Ánde 1988: Čáhcegáddái nohká boazobálggis. Kárášjohka: Davvi Media.

RPL = Paadar-Leivo, Rauna 1994: Goalsenjárga. Kárášjohka: Davvi Girji.

Girjjálašvuohta

Aikio, Samuli 1992: Olbmot ovdal min. Sámiid historjá 1700-logu rádjái. Ohcejohka: Girjegiisá.

Antonsen, Lene 2007: Giella buolvvas bulvii. Gáivuona sámegiela morfologiija guorahallan. Sámegiela váldofágadutkamuš, Gielladiehtaga instituhtta, Humanisttalaš fakultehta, Romssa Universitehta. <http://munin.uit.no/bitstream/handle/10037/1210/Giella_buolvvas_bulvii.pdf> (19.4.2013).

Ávvir 25.11.2011 = Vars, Nils Johan 2011: Sámi joatkkaskuvlla matematihkkaášši: – Dušše álgováttut. – Ávvir 25.11.2011. <http://www.avvir.no/vivvo_general/1802.html> (19.4.2013).

Bals, Margrethe & Turi, Anne Lene & Skre, Ingunn & Kvernmo, Siv 2010: Internalization symptoms, perceived discrimination, and ethnic identity in indigenous Sami and non-Sami youth in Arctic Norway. – Ethnicity & Health 15 (2): 165–179. doi: 10.1080/13557851003615545

Bull, Kirsti Strøm 2004: Saami customary law and the proposals of the Saami Rights Committee. – Michael Jones & Audhild Schanche (doaimm.), Landscape, Law and Customary Rights. Dieđut 3/2004. Guovdageaidnu: Sámi Instituhtta. 161–171.

Gries, Stefan Th. & Divjak, Dagmar 2009: Behavioral profiles: a corpus-based approach towards cognitive semantic analysis. – Vyvyan Evans & Stéphanie Pourcel (doaimm.), New directions in cognitive linguistics. Amsterdam: John Benjamins. 57–75.

Guttorm, Gunvor 2004: Duodji, dáidaga suoivva dáiddasuokkardeamis? – Sámi dieđalaš áigečála 1/2004: 201–213.

Itkonen, Erkki 1966a: Esiintyykö s-latiivi permiläisissä kielissä? – Virittäjä 70: 273–280.

Itkonen, Erkki 1966b: Kieli ja sen tutkimus. Helsinki: WSOY.

Jåhkåmåhke kommuvnna 2009: Mánáj- ja Åhpadusplána. Jåhkåmåhke kommuvnna 2008–2011. <http://www.jokkmokk.se/Filer/Utvecklingsenheten/Minoritetsspråk/skolplan_2008-2011_lulesamiska.pdf> (21.6.2010).

Kalstad, Johan Klemet Hætta 1999: Reindriftspolitikk og samisk kultur – en uløselig konflikt? En studie av reindriftstilpasninger og moderne reindriftspolitikk. Dieđut 2/1999. Guovdageaidnu: Sámi Instituhtta.

Kalstad, Johan Klemet Hætta 2012: Beassášmárkanat Guovdageainnus ja Áillohaš rohkki. – Sámis 11: 30–35.

Kappfjell, Lena 2012: Kunnskapsbegrepet i urfolksdiskursen. Kultuvrra ja girjjálašvuođa instituhtta, Humaniora, servodatdiehtaga ja oahpaheaddjeoahpu fakultehta, Romssa universitehta. [Giehtačálus.]

Koponen, Eino & Moshnikoff, Jouni & Moshnikoff, Satu 2010: Sää´mǩiõll, ä´rbbǩiõll. Kotimaisten kielten tutkimuskeskuksen verkkojulkaisuja 14. Helsinki: Kotimaisten kielten tutkimuskeskus. <http://scripta.kotus.fi/www/verkkojulkaisut/julk14/> (31.5.2011).

Kuokkanen, Rauna 2009: Boaris dego eana. Eamiálbmogiid diehtu, filosofiijat ja dutkan. SÁMIacademica 2. Karasjok: ČálliidLágádus.

Kåven, Brita & Jernsletten, Johan & Nordal, Ingrid & Eira, John Henrik & Solbakk, Aage 2011 (1995): Sámi-dáru sátnegirji. Samisk-norsk ordbok. Kárášjohka: Davvi Girji.

Magga, Ole Henrik 1985: Davvisámegiela čállinvuogi gielalaš vuođđu. – Maj-Lis Skaltje (doaimm.), Giella: dutkan, dikšun ja oahpaheapmi. Dieđut 2. [Guovdageaidnu]: Sámi Instituhtta. 42–67.

Magga, Tuomas 2004: Dárogiela preposišuvdnaráhkadusaid jorgaleapmi. – Sámi dieđalaš áigečála 1/2004: 43–53.

Morottaja, Petter 2011: Marko Jouste nägättâlâi anarâš liivđijn. – Kierâš 3/2011: 5. <http://nettisaje.wikispaces.com/file/view/kieras2011_03.pdf> (14.1.2012).

Moshagen, Sjur Nørstebø 2008: A language technology test bench – automatized testing in the Divvun project. – Rickard Domeij & Sofie Johansson Kokkinakis & Ola Knutsson & Sylvana Sofkova (doaimm.), Proceedings of the Workshop on NLP for Reading and Writing – Resources, Algorithms and Tools. NEALT Proceeding Series 3. Stockholm: SLTC. 19–21.

Nickel, Klaus Peter & Sammallahti, Pekka 2011: Nordsamisk grammatikk. Karasjok: Davvi Girji.

Nielsen, Konrad 1979 (1926–1929): Lærebok i lappisk (samisk). Oslo: Universitetsforlaget.

Nielsen, Konrad 1979 (1932–1962): Lappisk (samisk) ordbok grunnet på dialektene i Polmak, Karasjok og Kautokeino III: N–Æ. Oslo: Universitetsforlaget.

Det Norske Nobelinstituttet 2013: Alfred Nobel. Oppfinner, forretningsmann, fredsvenn. <http://nobelpeaceprize.org/nb_NO/alfred-nobel/> (24.6.2013).

Rask, Rasmus 1832: Ræsonneret lappisk Sproglære efter den Sprogart, som bruges af Fjældlapperne i Porsangerfjorden i Finmarken. En Omarbejdelse af Prof. Knud Leems Lappiske grammatica. København: J. H. Schubothes Boghandling. <http://books.google.com/books?id=-aMRAAAAIAAJ> (29.11.2011).

Sammallahti, Pekka 1989: Sámi-suoma sátnegirji. Saamelais-suomalainen sanakirja. Ohcejohka: Jorgaleaddji.

Sims, Nate 2013: Vowel Harmony in Qiang: An Optimality Theoretic Account. <http://roa.rutgers.edu/article/view/1269> (10.6.2013). [Giehtačálus.]

Smith, Graham Hingangaroa 2003: Kaupapa Maori Theory: Theoretic Indigenous Transformation of Educatin & Schooling. Kaupapa Maori Symposium. NZARE / AARE Joint Conference, Auckland, N.Z., December 2003. <http://publications.aare.edu.au/03pap/pih03342.pdf> (23.3.2012).

SNSO 2000 = Stor norsk-samisk ordbok. Dáru-sámi sátnegirji 2000. Kárášjohka: Davvi Girji.

Stordahl, Vigdis 1995: Manne lea nu jaskat – sámi váilevaš servodatságastallama birra. – Harald Gaski & John Trygve Solbakk (doaimm.), Essayčoakkáldat 2: cafe Boddu. Kárášjohka: Davvi Girji. 128–136.

Turi, Johan 2010 (1910): Muitalus sámiid birra. SÁMIacademica 3. Karasjok: ČálliidLágádus.

Valkeapää, Nils-Aslak (doaimm.) 1994: Boares nauti Johan Thuri. Guovdageaidnu: DAT.

Eará gáldut

Sammallahti, Pekka [2005a]: Nuortalašgiela logaldallan Oulu universitehtas 6.9.2005.

Sammallahti, Pekka [2005b]: Njálmmálaš diehtu Giellagas-instituhta doavttirskuvllas, Oulu universitehtas 21.11.2005.

Instructions to authors of Sámi dieđalaš áigečála

This article template provides manuscript preparation guidelines for Sámi dieđalaš áigečála, the only peer-reviewed journal for scholarly work written in any of the Saami languages published as a collaborative effort of the Centre for Sami Studies at UiT The Arctic University of Norway and the Sámi University College in Guovdageaidnu. For the effectiveness of publishing process, please precisely follow the given guidelines.

Article manuscripts shall include a Saami abstract (maximum 100 words) at the beginning of the paper, and an English title and a summary of 200–300 words in the very end of the paper.

Finally, provide the authors’ affiliation(s) and e-mail addresses as illustrated below.

Keywords: article template, preparation guidelines, Sámi dieđalaš áigečála

Turid Turi – Unni Utsi

Saami University – University of Northern Finland

turid.turi@su.no – unni.utsi@psy.fi

Dát lea ovdamearka dás mo vuollenohta galgá leat. Čuovvovaš vuollenohta galgá leat nr. 2, vaikko dat lea eará siiddus.

<http://uit.no/ub/skriveogreferere/art?p_document_id=294569>